CELEX: 32019D2136
Language: bg
Date: 2019-12-05 00:00:00
Title: Решение (ЕС) 2019/2136 на Съвета от 5 декември 2019 година за разрешаване на започването на преговори за изменение на Международното споразумение за захарта от 1992 г.

13.12.2019   
               
               
                  BG
               
               
                  Официален вестник на Европейския съюз
               
               
                  L 324/3
               
            
         РЕШЕНИЕ (ЕС) 2019/2136 НА СЪВЕТА
         от 5 декември 2019 година
         за разрешаване на започването на преговори за изменение на Международното споразумение за захарта от 1992 г.
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея, във връзка с член 218, параграфи 3 и 4 от него,
         като взе предвид препоръката на Европейската комисия,
         като има предвид, че:
         
                     (1)
                  
                  
                     С Решение 92/580/ЕИО на Съвета (1) Съюзът стана страна по Международното споразумение за захарта от 1992 г. (2) („МСЗ“) и член на Международната организация за захарта („МОЗ“).
                  
               
                     (2)
                  
                  
                     От 1995 г. насам Съюзът е одобрявал удължаването на МСЗ за срокове от по две години. На 19 юли 2019 г. по време на 55-ата сесия на Международния съвет за захарта Комисията, с разрешение на Съвета, изрази позицията си в полза на допълнителното удължаване на МСЗ за срок от не повече от две години, който изтича на 31 декември 2021 г.
                  
               
                     (3)
                  
                  
                     На 19 юли 2019 г. Международният съвет за захарта взе решение да удължи с две години МСЗ до 31 декември 2021 г.
                  
               
                     (4)
                  
                  
                     Съгласно член 8 от МСЗ, МСЗ изпълнява или гарантира изпълнението на всички функции, необходими за прилагането на разпоредбите на МСЗ. Съгласно член 13 от МСЗ всички решения на МСЗ се вземат по принцип с консенсус. Ако не бъде постигнат консенсус, решенията се приемат с обикновено мнозинство, освен ако в МСЗ не е предвидено специално гласуване.
                  
               
                     (5)
                  
                  
                     Съгласно член 25 от МСЗ членовете на МОЗ разполагат с общо 2000 гласа. Всеки един от членовете разполага с определен брой гласове, който всяка година се преизчислява в съответствие с критериите, изложени в МСЗ.
                  
               
                     (6)
                  
                  
                     В интерес на Съюза е да участва в международно споразумение за захарта, като се има предвид значението на този сектор за редица държави членки и за икономиката на европейския сектор на захарта.
                  
               
                     (7)
                  
                  
                     При все това институционалната рамка на МСЗ, и по-конкретно разпределението на гласовете между членовете на МОЗ, което също така е база за определяне на финансовата вноска на членовете в МОЗ, вече не отразява реалността на световния пазар на захар.
                  
               
                     (8)
                  
                  
                     Съгласно правилата на МСЗ относно финансовите вноски в МОЗ делът на Съюза от финансовите вноски е останал същият от 1992 г. насам, въпреки че оттогава световният пазар на захар се е променил значително, и по-специално относителната позиция на Съюза в него. В резултат на това Съюзът е поел непропорционално висок дял от бюджетните разходи и от отговорността в МОЗ през последните години.
                  
               
                     (9)
                  
                  
                     С Решение (ЕС) 2017/2242 на Съвета (3) Съветът разреши на Комисията да започне преговори с другите страни по МСЗ в рамките на Международния съвет за захарта с оглед осъвременяването на МСЗ, по-специално по отношение на несъответствията между броя гласове и финансовите вноски на членовете на МОЗ, от една страна, и тяхната относителна позиция на световния пазар на захар, от друга страна. Това разрешение е валидно до 31 декември 2019 г.
                  
               
                     (10)
                  
                  
                     Въз основа на разрешението, дадено с Решение (ЕС) 2017/2242, Комисията започна преговори с държавите, членуващи в МОЗ, и представи предложения за изменение на член 25 от МСЗ. На 19 юли 2019 г. МСЗ взе решение да започне преговори за частично преразглеждане на МСЗ под ръководството на Конференцията на ООН за търговия и развитие (УНКТАД) преди заседанието си през ноември 2019 г. След искания от няколко държави, членуващи в МОЗ, МСЗ реши освен изменението на член 25 от МСЗ да преразгледа и други части на МСЗ, а именно тези, обхващащи целите и работната програма на МОЗ. В съответствие с решението на МСЗ тези преговори трябва да приключат не по-късно от 31 декември 2021 г.
                  
               
                     (11)
                  
                  
                     Поради това е необходимо ново разрешение от Съвета, което да обхваща разширения обхват и удължения срок на преговорите.
                  
               
                     (12)
                  
                  
                     Всички изменения, одобрени по време на тези преговори, следва да се приемат съгласно процедурата, определена в член 44 от МСЗ. Съгласно посочения член МСЗ има право, посредством специално гласуване, да препоръча на членовете на МОЗ изменение на МСЗ. Като член на МСЗ, в съответствие с член 7 от МСЗ, Съюзът следва да може да участва в преговори с оглед изменение на институционалната рамка на МСЗ.
                  
               
                     (13)
                  
                  
                     Поради това е целесъобразно на Комисията да бъде разрешено да започне преговори за изменение на МСЗ в рамките на МСЗ, да бъдат установени указания за водене на преговори и при воденето им Комисията да продължи да се консултира със специалния комитет, назначен с Решение (ЕС) 2017/2242,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   С настоящото Комисията се упълномощава да започне преговари за изменения на Международното споразумение за захарта от 1992 г.
            
            
               2.   Преговорите се водят въз основа на указанията на Съвета за водене на преговори, изложени в допълнението към настоящото решение.
            
         
         
            Член 2
            Преговорите се водят в консултация с работна група „Суровини“.
         
         
            Член 3
            Настоящото решение се прилага до 31 декември 2021 г.
         
         
            Член 4
            Адресат на настоящото решение е Комисията.
         
         
            Съставено в Брюксел на 5 декември 2019 година.
            
               
                  За Съвета
               
               
                  Председател
               
               M. LINTILÄ
            
         
         
            (1)  Решение 92/580/ЕИО на Съвета от 13 ноември 1992 г. относно подписването и сключването на Международното споразумение за захарта от 1992 г. (ОВ L 379, 23.12.1992 г., стр. 15).
         
            (2)  Международното споразумение за захарта от 1992 г. (ОВ L 379, 23.12.1992 г., стр. 16).
         
            (3)  Решение (ЕС) 2017/2242 на Съвета от 30 ноември 2017 г. за разрешаване на започването на преговори за изменение на Международното споразумение за захарта от 1992 г. (ОВ L 322, 7.12.2017 г., стр. 29).